Fjaltring
Fjaltring er et sogn og lokalsamfund med 244 indbyggere (2012) ved Jyllands vestkyst, 13 km sydvest for Lemvig. Fjaltring er kendt som Lemvig Kommunes kreative hjørne; her findes Kunst- og Kulturcentret Tuskær, samlingsstedet Borgerhuzet, vandrerhjem, gallerier, om sommeren en uges landsbyhøjskole og hele året et rigt foreningsliv. 
Som nabo til Vesterhavet var sognet tidligere præget af kystfiskeri. Men med jord af god bonitet har også landbruget været af stor vigtighed. Mange gårde er pga. kystens nedbrydning forsvundet i havet, men med kystsikring i form af høfder, bølgebrydere og strandfodring er nedbrydningen nu omtrent ophørt.
Ved den sydligste af en lang række høfder findes ved Fjaltring en populær, beskyttet badestrand, Høfde Q, ved særlige vindforhold et yndet sted for surfing.
Fjaltring Kirke er fra o. 1150, den oprindelige del bygget i granitkvadre. Altertavlen – et fløjalterskab med udskårne figurer fra mellem 1475 og 1500 – hører til blandt Vestjyllands bedst bevarede.
Grundtvigianismen har i generationer stået stærkt i sognet, bl.a. udtrykt gennem Fjaltring Fri- og Udeskole fra 1884 med lokaler i den tidligere kommunale skole.